**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  25 – 5 – 2025

 **ΑΜΑΡΟΥΣΙΟΥ Αρ. Πρ.:** 110

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Κοινοποίηση: Δ. Ο. Ε., Συλλόγους Εκπ/κών Π. Ε. της χώρας, Δ/νση Π. Ε. Β΄ Αθήνας**

**Με τους μαζικούς αγώνες μας απαντάμε στον αυταρχισμό, στις διώξεις και στις απειλές της κυβέρνησης. Η τρομοκρατία δεν θα περάσει. Όλοι στην κινητοποίηση στο Σύνταγμα και στην πορεία στο ΥΠ. ΕΣ. την Τρίτη 27 – 5 - 2025 στις 13:00.**

**Το Δ. Σ. του σωματείου μας προκηρύσσει από μία (1) έως τέσσερις (4) ώρες επιπλέον διευκολυντική στάση εργασίας επί του ωραρίου του κάθε εκπαιδευτικού από την ήδη προκηρυγμένη στάση εργασίας της Δ. Ο. Ε.**

 Η κυβέρνηση μαζί με το Υπουργείο Εσωτερικών κλιμακώνουν την επίθεση στους εκπαιδευτικούς και συνολικά στους Δημόσιους Υπαλλήλους, με νέες διαρροές περί νέου νομοσχεδίου που θα αφορά το πειθαρχικό δίκαιο των Δ.Υ., για άρση της μονιμότητας στο Δημόσιο, με σκοπό να φοβίσει και να τρομοκρατήσει. Την ίδια στιγμή ορισμένοι «δημοσιογράφοι» και άλλα γνωστά φερέφωνα της Κυβέρνησης της ΝΔ έχουν εξαπολύσει ένα όργιο επίθεσης στους εκπαιδευτικούς με άθλια επιχειρήματα και συκοφαντίες.

Η επίθεση δυναμώνει και όσο ο αγώνας μας αποκαλύπτει τα σχέδιά τους θα συνεχίζεται. Μετά την αποπομπή των αιρετών από τα πειθαρχικά συμβούλια, βάζουν ακόμα έναν κρίκο στην αντιδραστική αλυσίδα για το πως θα «δέσουν» του Δημόσιους Υπαλλήλους, για να μη διαμαρτυρόμαστε, να μην αναδεικνύουμε τα προβλήματα στην κοινωνία, να μην διεκδικούμε την κατάργηση της κατάπτυστης δήθεν «αξιολόγησης» των νόμων 4692/2020 & 4823/2021 που κατηγοριοποιούν τα σχολεία και τους εκπαιδευτικούς, τις σύγχρονες ανάγκες μας στη μόρφωση, την υγεία, τη ζωή.

Τα πρώτα δείγματα γραφής έχουν δοθεί, τόσο από τις χιλιάδες παραπομπές σε πειθαρχικά των εκπαιδευτικών που συμμετέχουν στην απεργία – αποχή ενάντια στην εφαρμογή της «αξιολόγησης», όσο και σε μια σειρά περιπτώσεις που οι εκπαιδευτικοί ανέδειξαν την ολιγωρία της διοίκησης και διεκδίκησαν λύσεις!

Αυτή η επιθετικότητα της κυβέρνησης όμως, μαρτυρά και κάτι ακόμα, πολύ ελπιδοφόρο. Πως παρά την πίεση, την τρομοκρατία, ακόμα και τις διοικητικές αυθαιρεσίες, ο κλάδος μας με τη θέλησή του και τη συμμετοχή στις συλλογικές μας αποφάσεις τούς χαλάει τα σχέδια, καθυστερεί την εφαρμογή της λεγόμενης «αξιολόγησης», υπερασπίζεται το απεργιακό δικαίωμα, κουρελιάζει τις προσπάθειες για φίμωση και υποταγή των εκπαιδευτικών.

Η παραδοχή τους, πως χρειάζεται να γίνει αλλαγή στο νομοθετικό πλαίσιο, ομολογεί την ήττα της κυβέρνησης!

Μπροστά στην κλιμάκωση του αυταρχισμού της κυβέρνησης, ο κλάδος θα απαντήσει για μια ακόμη φορά δυναμικά. «Σηκώνουμε το γάντι» μαζί με όλους τους εργαζόμενους απέναντι στην Κυβέρνηση και όλους τους συνοδοιπόρους της για την πρωτοφανή επιχείρηση τρομοκράτησης και στοχοποίησης όσων αγωνίζονται. Οι εκπαιδευτικοί δίνουμε καθημερινά τον αγώνα για τη μόρφωση των μαθητών και κρατάμε όρθιο το σχολείο χωρίς ουσιαστική στήριξη από το κράτος, με εξευτελιστικούς μισθούς και μέσα σε ένα πλαίσιο γραφειοκρατίας, αυταρχισμού και εργασιακής – παιδαγωγικής απαξίωσης.

**Επιπρόσθετα το Δ. Σ. του Συλλόγου Εκπ/κών Π. Ε. Αμαρουσίου εκφράζοντας την έντονη δυσαρέσκεια των συναδέλφων – μελών του σωματείου μας προς το Δ. Σ. της Δ. Ο. Ε. για την μη προκήρυξη 24ωρης απεργίας από το Δ. Σ. της Δ. Ο. Ε. για τις 27 – 5 – 2025 επισημαίνει ότι ο ρόλος των συνδικαλιστικών παρατάξεων τις κρίσιμες αυτές ώρες που δια στόματος του Πρωθυπουργού της χώρας απειλείται η κατάργηση κυρίαρχων εργασιακών δικαιωμάτων των εκπαιδευτικών της Δημόσιας Εκπ/σης πρέπει να είναι η οικοδόμηση των προϋποθέσεων για ενωτικούς μαζικούς και ανυποχώρητους απεργιακούς αγώνες απέναντι στη λαίλαπα της αντεργατικής – αντιεκπαιδευτικής πολιτικής της κυβέρνησης και του ΥΠΑΙΘΑ και όχι η εξυπηρέτηση παραταξιακών και μικροκομματικών σκοπιμοτήτων σε βάρος των αγώνων και των αποφάσεων του κλάδου.**

**Συνεχίζουμε τον αγώνα συσπειρωμένοι στις αποφάσεις του κλάδου για την υπεράσπιση του δημόσιου σχολείου, για τα μορφωτικά δικαιώματα των μαθητών και τα εργασιακά των εκπαιδευτικών! Διεκδικούμε την κατάργηση της «αξιολόγησης» των νόμων 4692/2020 & 4823/2021. Καμία σκέψη για νέο πειθαρχικό «δίκαιο» που θα ποινικοποιεί την ελευθερία έκφρασης και τα συνδικαλιστικά δικαιώματα.** **Η τρομοκρατία δεν μας σταματά! Να παρθούν πίσω όλες οι διώξεις! Κάτω τα χέρια από τους συναδέλφους που διώκονται για συνδικαλιστική δράση!**

**Όλοι στην κινητοποίηση την Τρίτη 27/5 στις 13.00 στο Σύνταγμα και πορεία στο Υπουργείο Εσωτερικών με απαίτηση να συναντηθούμε με την πολιτική ηγεσία του. Για την συμμετοχή των συναδέλφων/-ισσών το Δ.Σ. της ΔΟΕ έχει προκηρύξει στάση εργασίας από τις 12:00 έως τη λήξη του ωραρίου. Για την περαιτέρω διευκόλυνση των συναδέλφων μελών του σωματείου μας το Δ. Σ. του σωματείου μας προκηρύσσει από μία (1) έως τέσσερις (4) ώρες επιπλέον διευκολυντική στάση εργασίας επί του ωραρίου του κάθε εκπαιδευτικού από την ήδη προκηρυγμένη στάση εργασίας της Δ. Ο. Ε. για την πρωινή και μεσημεριανή ζώνη του ωραρίου των εκπαιδευτικών την Τρίτη 27 – 5 – 2025. Η παρούσα αποτελεί ειδοποίηση και για την Δ/νση Π. Ε. Β΄ Αθήνας.**

